MT Il-Ġurnal Uffiċjali tal-Unjoni Ewropea C 93/18

Notifika skont l-Artikolu 114, il-paragrafu 4, tat-Trattat dwar il-Funzjonament tal-Unjoni Ewropea — Awtorizzazzjoni għaż-żamma tal-miżuri nazzjonali li huma iktar stretti minn dispożizzjonijiet ta’ miżura ta’ armonizzazzjoni tal-UE

(Test b'rilevanza għaż-ŻEE)

(2015/C 93/08)

1. Permezz tal-ittra tal-25 ta’ Novembru 2014, li waslet għand il-Kummissjoni fis-26 ta’ Novembru 2014, id-Danimarka nnotifikat lill-Kummissjoni x-xewqa tagħha li żżomm (1) id-dispożizzjonijiet nazzjonali dwar l-użu ta’ addittivi tan-nitrit fil-prodotti tal-laħam li huma differenti mir-Regolament (KE) Nru 1333/2008 tal-Parlament Ewropew u tal-Kunsill (2) dwar l-addittivi tal-ikel fil-liġi Daniża. L-Ordni Nru 542 tas-27.5.2013 dwar l-addittivi tal-ikel eċċ fl-oġġetti tal-ikel (BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet). In-notifika tikkonċerna s-sustanzi n-nitrit tal-potassju (E 249) u l-E 250 nitrit tas-sodju (E 250) (nitriti) fl-Anness II, il-Parti E tar-Regolament, il-kategorija tal-ikel nru 8 (il-lista tal-UE).

2. Il-livelli massimi ġew oriġinarjament stipulati fid-Direttiva 2006/52/KE tal-Parlament Ewropew u tal-Kunsill (3). Din id-Direttiva ġiet adottata mill-Parlament Ewropew u mill-Kunsill fil-5 ta’ Lulju 2006 u ssejset fuq l-Artikolu 95 tat-Trattat tal-KE (issal-Artikolu 114 tat-Trattat dwar il-Funzjonament tal-Unjoni Ewropea — TFUE). F’dak li għandu x’jaqsam mal-użu tan-nitrati u n-nitriti fil-prodotti tal-laħam id-Direttiva għandha l-għan li toħloq bilanċ bejn l-effetti protettivi tan-nitriti kontra l-multiplikazzjoni tal-batterji responsabbli għall-botuliżmu li jhedded il-ħajja u hu ta’ riskju li joħloq in-nitrożammini karċinoġeniċi permezz tal-preżenza tan-nitriti fil-prodotti tal-laħam, f’konformità ma’ parir xjentifiku li wasal mingħand l-Awtorità Ewropea dwar is-Sigurtà fl-Ikel (EFSA) u l-Kumitat Xjentifiku dwar l-Ikel (SCF). Id-Direttiva tal-Parlament Ewropew u tal-Kunsill 95/2/KE (4) kif kienet adottata oriġinarjament kienet tistipula l-livelli massimi ta’ residwu għan-nitriti u n-nitrati fi prodotti varji tal-laħam. B’kuntrast ma’ dan, id-Direttiva 2006/52/KE tintroduċi l-prinċipju, irrakkomandat f’opinjoni tal-EFSA mill-2003, li l-kontroll tan-nitriti għandu jiġi rregolat fil-forma ta’ ammonti massimi li jistgħu jiżdiedu matul il-manifattura tal-prodotti tal-laħam għan-nitrit tal-potassju (E 249) u n-nitrit tas-sodju (E 250). L-ammont huwa ta’ 150 mg/kg għall-prodotti tal-laħam b’mod ġenerali u 100 mg/kg għall-prodotti tal-laħam sterilizzati. B’eċċezzjoni, id-Direttiva 2006/52/KE fiha livelli massimi ta’ residwu għal ċerti prodotti tal-laħam speċifiċi manifatturati tradizzjonalment, fejn mhuwiex possibbli li jiġu kkontrollati l-ammonti intodrotti minħabba l-proċess ta’ manifattura tradizzjonali tagħhom. Dan l-użu awtorizzat ta’ nitriti ġie trasferit fil-lista l-ġdida tal-Unjoni ta’ addittivi tal-ikel approvata għall-użu fl-ikel u l-kundizzjonijiet tal-użu, fl-Anness II tar-Regolament (KE) Nru 1333/2008, li ġie stabbilit bir-Regolament tal-Kummissjoni (UE) Nru 1129/2011 (5).

3. L-Ordni Daniża Nru 542 tippermetti li n-nitrit tal-potassju (E 249) u n-nitrit tas-sodju (E 250) jiżdiedu mal-prodotti tal-laħam dejjem sakemm l-ammonti miżjuda speċifiċi ma jinqabżux. Dawn l-ammonti massimi huma ta’ 0, 60, 100 jew 150 mg/kg, skont il-prodotti inkwistjoni. Għall-kuntrarju tar-Regolament (KE) Nru 1333/2008, id-dispożizzjonijiet Daniżi ma fihom ebda eċċezzjonijiet għall-prinċipju tal-iffissar tal-ammonti massimi miżjuda għan-nitriti, u għalhekk ma jippermettux it-tqegħid fis-suq ta’ ċerti prodotti tal-laħam manifatturati b’mod tradizzjonali minn Stati Membri oħra. Barra minn hekk sa fejn japplikaw il-limiti ta’ 0 u ta’ 60 mg/kg, il-leġiżlazzjoni Daniża tagħti limiti għal ammonti ta’ nitriti miżjuda li huma aktar baxxi minn dawk stabbiliti fir-Regolament għal għadd ta’ prodotti tal-laħam.

4. Għalhekk, id-dispożizzjonijiet Daniżi huma aktar stretti mir-Regolament (KE) Nru 1333/2008 f’dak li għandu x’jaqsam maż-żieda ta’ nitriti fil-prodotti tal-laħam.

5. Ir-Renju tad-Danimarka jqis li, għall-kuntrarju tar-Regolament (KE) Nru 1333/2008, id-dispożizzjonijiet attwali Daniżi huma kompletament konsistenti mal-opinjoni tal-EFSA (6) li tgħid li l-prodotti tal-laħam ġeneralment jistgħu jiġu prodotti biż-żieda ta’ 50 mg jew aktar għal kull kg ta’ nitritu mingħajr periklu. Id-Danimarka tenfasizza wkoll, li permezz ta’ ammonti massimi miżjuda aktar baxxi, id-dispożizzjonijiet Daniżi jimminimizzaw aktar ir-riskju ippreżentat min-nitrożammini, it-tħassib prinċipali tal-UE. Id-Danimarka tenfasizza li, minkejja li r-regoli tagħha li jistipulaw il-livelli baxxi ta’ nitriti li jistgħu jiżdiedu mal-prodotti tal-laħam ilhom stabbiliti għal ħafna snin, dawn qatt ma ħolqu problemi fir-rigward tal-preservazzjoni tal-prodotti kkonċernati u li d-Danimarka għandha rata baxxa ferm ta’ botuliżmu meta mqabbla ma’ Stati Membri oħra, u sa minn qabel l-1980, ma ġie rreġistrat ebda każ ta’ botuliżmu kkawżat minn prodotti tal-laħam. Iċ-ċifri l-aktar riċenti pprovduti mid-Danimarka juru li x-xejra fit-tendenzi tal-konsum ma nbidlitx b’mod sinifikanti mid-Deċiżjoni tal-Kummissjoni 2010/561/UE (7)“l hawn. Il-konsum Daniż tal-laħam qed jiżdied b’mod stabbli, iżda l-konsum ta’ prodotti tal-laħam li jkun fihom in-nitriti baqa” prattikament l-istess. Fl-aħħar nett, l-importazzjonijiet ta’ prodotti tal-laħam minn Stati Membri oħra qed jiżdiedu kuljum

6. Fl-2014, il-Kummissjoni ffinalizzat investigazzjoni preliminari biex tissorvelja l-implimentazzjoni mill-Istati Membri tar-regoli tal-UE dwar in-nitriti. L-investigazzjoni kienet ibbażata fuq it-tweġibiet tal-kwestjonarju li ntbagħat lill-Istati Membri kollha. Din żvelat li, b’xi eċċezzjonijiet, l-ammonti tipiċi ta’ nitriti miżjuda ma’ prodotti tal-laħam mhux sterilizzati huwa aktar baxx mill-ammont massimu tal-UE, iżda ogħla mil-livelli Daniżi. Ġie konkluż li għandha tkompli tiġi esplorata l-possibbiltà ta’ reviżjoni tal-livelli massimi attwali tan-nitriti. Għalhekk il-Kummissjoni nediet investigazzjoni ad hoc fir-rigward tal-użu u l-ħtieġa tan-nitriti mill-industrija fil-kategoriji differenti tal-prodotti tal-laħam, inkluża l-protezzjoni kontra l-Clostridium botulinum. Il-konklużjonijiet ta’ din l-investigazzjoni se jkunu disponibbli sa tmiem l-2015. Barra minn hekk, ir-Regolament tal-Kummissjoni (UE) Nru 257/2010 (8) jirrikjedi li l-EFSA tevalwa mill-ġdid is-sigurtà tal-użu ta’ nitriti sa tmiem l-2015. Il-konklużjonijiet ta’ din l-investigazzjoni preliminari mal-Istati Membri, l-investigazzjoni ad hoc fir-rigward tal-użu tan-nitriti mill-industrija, il-valutazzjoni mill-ġdid mill-EFSA u d-dejta rrappurtata mid-Danimarka, se jippermettu lill-Kummissjoni li tirrevedi l-livelli massimi ta’ nitriti mill-2016 ’il quddiem.

7. Il-Kummissjoni se tipproċessa din in-notifika skont l-Artikolu 114(4) u (6) tat-TFUE. L-Artikolu 114(4) jistipola li jekk, wara l-adozzjoni tal-miżura armonizzata tal-UE, Stat Membru jixtieq iżomm id-dispożizzjonijiet tiegħu nazzjonali iktar stretti minħabba fi ħtiġijiet ewlenin imsemmija fl-Artikolu 36 tat-TFUE jew li jirrigwardaw il-ħarsien tal-ambjent jew l-ambjent tax-xogħol, għandu jinnotifika lill-Kummissjoni dwarhom filwaqt li jindika r-raġunijiet għaż-żamma tagħhom. Wara li d-dispożizzjonijiet Daniżi ġew innotifikati, il-Kummissjoni għandha sitt xhur biex taċċettahom jew tirrifjutahom. Matul dan il-perjodu l-Kummissjoni għandha tivverifika jekk iż-żamma tad-dispożizzjonijiet Daniżi hijiex ġustifikata abbażi tal-ħtiġijiet ewlenin imsemmija fl-Artikolu 36, jew minħabba li d-dispożizzjonijiet jirrelataw mal-ħarsien tal-ambjent, u li dawn ma jikkostitwixxux xi mezz ta’ diskriminazzjoni arbitrarja jew xi restrizzjoni mistura fuq il-kummerċ u li ma joħolqux ostaklu bla bżonn u sproporzjonat għall-funzjonament tas-suq intern.

8. Kwalunkwe parti li tixtieq tagħmel xi kummenti dwar din in-notifika għandha tibgħathom lill-Kummissjoni fi żmien 30 jum mill-pubblikazzjoni ta’ dan l-avviż. Kwalunkwe kumment imressaq wara dan il-perjodu mhux se jiġi kkunsidrat.

9. Iktar dettalji dwar in-notifika Daniża jistgħu jinkisbu mingħand: Il-Kummissjoni Ewropea Id-Direttorat Ġenerali għas-Saħħa u s-Sikurezza Alimentari DĠ SANTE — Unità E7 Aġenti għat-Titjib tal-Ikel Wim Debeuckelaere Tel. +32 22985095 E-mail: sante-e7-additives@ec.europa.eu

(1) Ingħatat awtorizzazzjoni għal ħames snin bid-Deċiżjoni tal-Kummissjoni 2010/561/UE.

(2) Ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (ĠU L 354, 31.12.2008, p. 16).

(3) Id-Direttiva 2006/52/KE tal-Parlament Ewropew u tal-Kunsill tal-5 ta’ Lulju 2006 li temenda d-Direttiva 95/2/KE dwar l-addittivi tal-ikel għajr kuluri u sostanzi li jagħtu ħlewwa u d-Direttiva 94/35/KE dwar is-sustanzi li jagħtu ħlewwa għall-użu f’oġġetti tal-ikel (ĠU L 204, 26.7.2006, p. 10).

(4) Id-Direttiva tal-Parlament Ewropew u tal-Kunsill 95/2/KE tal-20 ta’ Frar 1995 dwar l-addittivi tal-ikel għajr kuluri u sostanzi li jagħtu ħlewwa (ĠU L 61, 18.3.1995, p. 1).

(5) Ir-Regolament tal-Kummissjoni (UE) Nru 1129/2011 tal-11 ta’ Novembru 2011 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill billi jistabbilixxi lista tal-Unjoni ta’ addittivi tal-ikel (ĠU L 295, 12.11.2011, p. 1).

(6) The EFSA Journal (2003) 14, 1-31, The effects of Nitrites/Nitrates on the Microbiological Safety of Meat Products.

(7) Deċiżjoni tal-Kummissjoni 2010/561/UE tal-25 ta’ Mejju 2010 li tikkonċerna dispożizzjonijiet nazzjonali notifikati mid-Danimarka dwar iż-żieda ta’ nitritu ma’ ċerti prodotti tal-laħam (ĠU L 247, 21.9.2010, p. 55).

(8) Ir-Regolament tal-Kummissjoni (UE) Nru 257/2010 tal-25 ta’ Marzu 2010 li jistabbilixxi programm għar-rivalutazzjoni tal-addittivi tal-ikel approvati skont ir-Regolament (KE) Nru 1333/2008 tal-Parlament Ewropew u tal-Kunsill dwar l-addittivi tal-ikel (ĠU L 80, 26.3.2010, p. 19).